钦定古今图书集成/明伦汇编/官常典/第740卷 > 杜辉
## 钦定古今图书集成/明伦汇编/官常典/第740卷 > 杜辉

按《饶阳县志》：“正德六年，霸州贼刘六、刘七、齐彦名、杨
虎、李隆、赵风子、邢老虎等，相聚为盗，众至十馀万，剽
掠畿南。真定神武卫指挥杜辉领兵追剿，其锋甚锐。
人有止之曰：‘贼势劲猛，不可轻犯’。辉叱之曰：‘我为国
讨贼，岂可临阵回避’？于是率众跃马突之，伤贼甚多。
前至君道村四柳树下，贼重围攻击，寡不敌众，力战”
死之。临危，手刃数人，大声扬言曰：“贼杀我，官军继至，
必尽醢汝鼠辈！”辉战死。贼惧，亦解围去，城因保完。知
县赵继宗率民抚尸，号泣之声，彻于四境，至今闻者
伤之。